ฝ่ายค้าน ส่งหลักฐานเพิ่มเติมต่อศาลรัฐธรรมนูญ ประกอบการพิจารณาวาระการดำรงตำแหน่งนายกรัฐมนตรี 8 ปี
นายแพทย์ ชลน่าน ศรีแก้ว ผู้นำฝ่ายค้านในสภาผู้แทนราษฎร พร้อมด้วยตัวแทนจากพรรคร่วมฝ่ายค้านร่วมกันแถลงข่าวว่า ฝ่ายค้านมีมติส่งเอกสารหลักฐานเพิ่มเติมไปยังศาลรัฐธรรมนูญเพื่อประกอบการพิจารณาวาระดำรงตำแหน่งนายกรัฐมนตรี 8 ปี ของพลเอก ประยุทธ์ จันทร์โอชา  โดยอ้างอิงถึงเอกสารที่มีการเผยแพร่ในสื่อโซเชียลว่าเป็นคำชี้แจงความเห็นของนายมีชัย ฤชุพันธุ์ ประธานคณะกรรมการร่างรัฐธรรมนูญ ที่ให้เริ่มนับวาระการดำรงตำแหน่งนายกรัฐมนตรี ของพลเอ กประยุทธ์ จันทร์โอชา ในวันที่ 6 เมษายน 2560 ว่า เป็นบันทึกการประชุมที่ไม่มีความสมบูรณ์เพราะคณะกรรมการร่างรัฐธรรมนูญไม่ได้ลงนามรับรองการประชุม จึงนำมาใช้เป็นหลักฐานไม่ได้ โดยฝ่ายค้านมองว่า คำชี้แจงดังกล่าวของนายมีชัย ฤชุพันธุ์ จะเกิดปัญหาเข้าข่ายให้การเท็จต่อศาล ดังนั้นฝ่ายค้านจึงมีมติคัดค้านความเห็นดังกล่าว และย้ำว่าการเริ่มนับวาระการดำรงตำแหน่งของนายกรัฐมนตรีจะต้องเริ่มตั้งแต่วันที่ 24 สิงหาคม 2557 เพราะพลเอก ประยุทธ์ ได้เป็นนายกรัฐมนตรีมาอย่างต่อเนื่อง ส่วนที่อ้างว่าบันทึกการประชุมครั้งที่ 500 ลงวันที่ 7  กันยายน 2551 เป็นการประชุมครั้งสุดท้ายของกรรมการร่างรัฐธรรมนูญ และไม่มีการลงนามรับรองบันทึกการประชุมจึงไม่มีความสมบูรณ์นั้น ฝ่ายค้านได้นำเอกสารการประชุมกรรมการร่างรัฐธรรมนูญ ครั้งที่ 501 ลงวันที่ 11 กันยายน 2551 ส่งให้ศาลรัฐธรรมนูญประกอบการพิจารณาด้วย ซึ่งการประชุมในครั้งที่ 501 เป็นการประชุมครั้งสุดท้ายของกรรมการร่างรัฐธรรมนูญ มีวาระการประชุมเพื่อรับรองการประชุมครั้งที่ 497 ถึง 500 โดยในเอกสารลงท้ายไว้ชัดเจนว่าคณะกรรมการร่างรัฐธรรมนูญได้ลงนามและตรวจทานแล้วไม่มีการแก้ไขใดๆ ในเอกสาร ดังนั้นจึงขอให้ประธานสภาผู้แทนราษฎรส่งเอกสารหลักฐานทั้งหมดที่ฝ่ายค้านเพิ่มเติมในวันนี้ (7 ก.ย.65) ไปยังศาลรัฐธรรมนูญโดยเร็วที่สุด เพื่อให้ทันศาลพิจารณาในวันพรุ่งนี้ (8 ก.ย.65) ซึ่งเป็นการประชุมนัดพิเศษและให้นำเอกสารหลักฐานดังกล่าวไปประกอบการพิจารณาด้วย อย่างไรก็ตาม มั่นใจว่าเอกสารหลักฐานที่ฝ่ายค้านส่งไปเพิ่มเติมจะสามารถหักล้างคำชี้แจงของนายมีชัย และของพลเอก ประยุทธ์ จันทร์โอชา ได้